***GuvernerTurist d.o.o.***

# Adresa Ul. Maršala Tita do br. 34 Tuzla 75000 , BiH

Tel. / Fax ++ 387 35 247410 / 247411 / e mail guvernerturist@bih.net.ba

**ENGLESKA I ŠKOTSKA**



**TERMINI:**

**16.03.2025. – 24.03.2025.**

**24.03.2025. – 01.04.2025.**

**CIJENA: 3.095,00 KM**

**PLAN I PROGRAM PUTOVANJA:**

**1. DAN - BEOGRAD – LONDON**

Sastanak putnika kod info pulta pored šaltera za chek in na aerodromu Nikola Tesla u jutarnjim satima. Let za London. Slijetanje na aerodrom u Londonu u 12.20 sati. Panoramsko razgledanje grada autobusom. London je grad s veoma dugom istorijom i tradicijom. Naselje je postojalo još u bronzano doba, mada je sam grad osnovan u vrijeme Rimljana, kada je nosio ime Londonijum. Tokom ranog srednjeg vijeka London je više puta uništavan, a stvaranjem Engleske Kraljevine postaje njen najveći grad. Engleski vladari su sve više pažnje posvećivali Londonu, pa je njegova populacija neprestano rasla. Tokom duge engleske istorije, London je postao poprište gotovo svih značajnih događaja koji su oblikovali državu kakva danas postoji. U devetnaestom vijeku bio je to najveći grad na svijetu, a njegov moderan razvoj ga je stavio ispred svih drugih prijestonica. Trend razvoja Londona traje i danas, pa se ovaj grad smatra jednim od najvažnijih centara svijeta. Panoramsko razgledanje Londona, jednog od najposećenijih gradova na svijetu. Danas je London spoj tradicije i savremenog, centar najsavremenijih svjetskih dešavanja. Prolazeći pored mnogih mostova Temze, naći ćete se kod najpoznatijeg umjetničkog centra na južnoj obali South Bank-a, sa pozorištima, galerijama i koncertnim dvoranama, u kojima se mogu videti i doživeti najbolje pozorišne predstave. Jedan od najvećih izložbenih prostora Hayward Gallery u Velikoj Britaniji, koju je kraljica otvorila 1968. godine, smatra se ikonom arhitekture 60-ih godina. Prema Istoku ka Zapadu prostiru se razne znamenitosti kao što su London Eye, simbol ulaska Londona u 21. vijek, iz čijih kapsula se pruža pogled na cio London.

Transfer do hotela. Smeštaj u hotel. Noćenje.

**2. DAN - LONDON**

Doručak. Slobodno vrijeme za individualno razgledanje grada. Preporučujemo obilazak nekih od najvećih turističkih atrakcija: Bakingemska palača, izgrađena prije 300 godina za vojvodu od Bakingema, a od devetnaestog stoljeća je službena rezidencija britanske kraljevske porodice. Prostire se na površini od skoro 80 000 kvadratnih metara, a njena najveća prostorija je The State Ballroom. Tu je još i prijestolna dvorana (Throne Room), smještena u glavnoj prostoriji pod imenom „Piano nobile“. Nadaleko je čuven i dvorski vrt Buckingham Palace Garden, koji je i najveći privatni vrt u Londonu. Ispred palate se smjenjuje kraljevska straža. Vestminsterska palača je jedna od najljepših londonskih građevina. U njoj se nalazi sjedište engleskog Parlamenta, poznatog i kao House of Lords i House of Commons. Današnji oblik dobila je u devetnaestom stoljeću, kada je, nakon požara, od starog zdanja iz srednjeg vijeka ostao samo Westminster Hall. Parlament je otvoren za sve posjetitelje, a u okviru palate se nalazi i čuveni toranj sa satom Big Ben. London Eye je jedan od najprepoznatljivijih simbola Londona. Reč je o čuvenom točku čije se putničke kapsule izdižu na visinu od 135 metara, iz kojih se pruža nezaboravan pogled na London. Tokom vedrog dana pogled se proteže čitavih 40 kilometara. Točak se kreće brzinom od jednog kilometra, a dostizanje punog kruga traje oko pola sata. Katedrala Svetog Pavla sagrađena je na temeljima starijih crkava koje su se tu nalazile. Gradnji ove crkve prethodili su vrlo dramatični događaji. Stara katedrala bila je teško oštećena tokom nemira u vrijeme engleske reformacije, a nakon toga je stradala od udara munje. Sredinom sedamnaestog stoljeća stvoren je plan o gradnji nove katedrale, ali je, sedam dana nakon odabira projektanta, London 1666. godine uništen u velikom požaru. Radovi na katedrali započeli su 1675., a završeni 1710. godine. Na vrhu katedrale se nalazi 111 metara visoka kupola, zbog čega je ona jedna od najvećih na svijetu. Sa vrha kupole se pruža predivan pogled na London. Tower Bridge je jedan od najpoznatijih mostova na svijetu. Projekat na izgradnji mosta započeo je 1884., a on je u promet pušten deset godina kasnije. Poznat je po svoja dva tornja, a između kojih se nalaze putevi na dva nivoa. Donji put služi za kombinovani putnički i pješacki saobraćaj, dok se na gornjem nivou nalazila pješacka staza za one koji nisu željeli da sačekaju spuštanje rampe koja se podiže kako bi se omogućio prolazak brodova. Londonski toranj (Her Majesty’s Royal Palace and Fortress) je jedan od simbola Londona, imao je veoma značajnu ulogu u istoriji grada i Engleske. Služio je kao utvrđenje, a kasnije se u tornju nalazio čuveni zatvor i mučilište. Od četrnaestog stoljeća u njemu se čuvaju kraljičini dragulji, a jedno vreme je služio i kao opservatorija. Utvrđenje se sastoji od dva dela, Inner Ward sa trinaest tornjeva i Outer Ward sa šest tornjeva. Poznati su i po gavranima koji se uvijek nalaze u tornju. Njihov broj se menja, ali ih uvijek mora biti najmanje šest, jer po legendi, ako šest gavrana napusti toranj, Kraljevstvo će propasti. Vestminsterska opatija je crkva sagrađena u jedanaestom stoljeću, a poznata je kao krunidbena crkva engleskih kraljeva. Podigao ju je kralj Edvard, a posvećena je Svetom Petru. Poznata je kao „Westminster“, dok se „Eastminster“ odnosi na Katedralu Svetog Pavla. U njoj su sahranjene neke od najvažnijih ličnosti iz engleske istorije, a ukupno se tu nalazi preko 3000 grobnica. Tu se nalaze ostaci Isaka Njutna, Čarlsa Dikensa i drugih poznatih Engleza. U Vestminsterskoj opatiji je krunisano skoro 40 monarha. Trafalgar skver se nalazi u centru Londona, i jedan je od najpoznatijih svjetskih trgova. Na sredini trga nalazi se fontana koju čuvaju četiri lava. Noćenje.

**3. DAN - LONDON / DVORAC VINDSOR – BAT**

Doručak. Slobodan dan ili fakultativni cjelodnevni izlet autobusom. Zamak Vindzor (engl. Windsor Castle) je rezidencija britanskih monarha koja se nalazi u Vindzoru, u okrugu Berkšir. Ovaj zamak je poznat kao jedna od tri zvanične rezidencije britanske kraljevske porodice. Najveći je stalno naseljeni zamak na svijetu. Površina same građevine je 45.000 m². Zamak na ovom mestu izgradio je Vilijam I Osvajač nakon invazije Normana u 11. veku. Tokom proteklih 900 godina, bio je dom 39 monarha, a takođe je i mesto kraljevskih venčanja, među kojima je poslednje bilo venčanje princa Harija i Megan Markl, 19. maja 2018. godine.

Na obali Atlantskog okeana nalazi se živopisni gradić Bat (Bath). Prema lokalnim istraživanjima, verovatno i iz istorijskog značaja, Bat je najposećenije mesto u zemlji i ujedno zvanično najstarija engleska turistička destinacija. Interesantno je da se statistike odnose na domaću populaciju koja već skoro dve stotine godina, u njemu najradije provodi jednodnevni izlet. Mesto Bat (što u prevodu znači: „kupatilo“ ili „banja“), nastalo je još u vreme kada su antički Rimljani okupirali Britaniju i otkrili da na ovom mestu postoje jedini izvori tople, lekovite vode u ovom delu ostrva – ukupno tri.

I danas, glavna atrakcija Bata je zdanje Rimskih kupatila - Roman Baths (na latinskom originalu - Aquae Sulis), koje je otkriveno u XVIII veku, a sredinom XIX veka, u džordžijanskom periodu renovirano i dograđeno (Pump Room), kada je postalo simbol luksuznog turizma onog vremena. Osim kupatila, gradić Bat poznat je po još nekoliko specifičnosti - jedan je od gradića Engleske u kojem još uvek postoji veoma očuvana džordžijanska arhitektura. Stil gradnje sa polukružnim zdanjima i stambenim jedinicama koje imaju zaseban ulaz, bio je popularan za vreme vladavine kraljeva: Džordža I, II, III i IV (Georgian Era: 1714 - 1830). Staro jezgro gradića Bata proglašeno je delom UNESCO-ve svetske kulturne baštine.

Povratak u hotel. Noćenje.

**4. DAN - LONDON - OXFORD - STRATFORD UPON AVON – LIVERPOOL**

Doručak. Polazak autobusom za Oxford - grad inspirativnih sanjara, koji se nalazi među najljepšim gradovima Engleske. Oxford je u X vijeku postao važan granični grad između Mersije i Veseksa. Danas je Oksfordski univerzitet najstariji univerzitet u zemljama u kojima se govori engleski jezik. Za razliku od mnogih univerziteta, razlikuje se po tome što nema sopstveni 'kampus', i što ne postoji centralna univerzitetska zgrada. Umesto toga, Univerzitet se sastoji od oko 30 koledža i pridruženih zgrada, kao što su Exam Schools u ulici High Street (zatvoreno za posjetioce), svjetski čuvena biblioteka Bodleian Library (glavna zgrada na trgu Radcliffe Square, sa ograničenim pristupom za posjetioce) i nekoliko izuzetno dobro opremljenih muzeja.

Oksford zovu „gradom usnulih tornjeva“. Ovaj epitet mu je dao Metju Arnold zbog harmonične arhitekture njegovih univerzitetskih zgrada. Ovde se nalazi najstarija pokrivena pijaca u Engleskoj, gde je smješteno bezbroj malih prodavnica i simpatičnih kafića. Oksford je danas živopisan moderan grad kojim dominiraju srednjevijekovne crkve i fakulteti, u karakterističnom gotskom sjaju. Turistima se u Oksfordu obično savetuje da obiđu najmanje jedan muzej, posete najmanje jedan koledž, čuju makar jedan od svjetski poznatih studentskih crkvenih horova i obiđu što više pabova.

Nastavak puta za Stratford na rijeci Ejvon, koji je vekovima bio poznat kao lokalno trgovačko mesto i koji je prvi put, kraljevom poveljom, dobio status grada davne 1553. godine. Danas je poznat kao mesto rođenja Williama Shakespearea, čuvenog engleskog pisca pozorišnih komada i soneta, pa je sve u Stratfordu vezano za ovu, možda u svetu najpoznatiju, ličnost iz Velike Britanije.

U Stratford-upon-Avonu se takođe svake godine od marta do oktobra održava festival sa predstavama koje izvodi Šekspirov kraljevski teatar (Royal Shakespeare Theatre). Za javnost je otvorena kuća u kojoj se veliki pisac rodio, kuća u kojoj je živjela porodica njegove žene, a može se posjetiti i njegov grob.

Odlazak za Liverpool. Smještaj u hotel. Noćenje.

**5. DAN - LIVERPUL - GLASGOV - EDINBURG.**

Doručak. Razgledanje Liverpula, grada s dugom istorijom koji je osnovan 1207. godine, ali je njegov razvoj bio prilično spor. Do šesnaestog vijeka naselje je imalo svega oko 500 stanovnika. Razvoj Liverpula zasnovan je na njegovoj luci, koja je jedna od najprometnijih u Engleskoj do danas. Svojim trgovačkim vezama, Liverpul je nezvanično postao glavni grad zapadne Engleske. Iz ovog grada potiče čuvena britanska rok grupa Bitlsi, koja je usmjerila tok razvoja ove vrste muzike. 2008. godine Liverpul je proglašen za Evropski grad kulture, i tada su dijelovi grada stavljeni na UNESCO-vu listu svjetske baštine.

Znamenitosti grada koje svakako treba vidjeti su: Albert Dock, jedan od najstarijih dijelova pristaništa u Liverpulu. Njegov projektant bio je Jesse Hartley, a zvanično je otvoren 1846. godine od strane princa Alberta. Ovde se mogu vidjeti impresivne zgrade u kojima se skladištila roba koja pristigne na brodovima. Albert Dock se nalazi na UNESCO-voj listi svjetske baštine. Ovo je nezaobilazna lokacija za upoznavanje sa slavnom prošlošću Liverpula.

Anglikanska katedrala je jedna od najviših katedrala na svijetu. Jedna je i od najljepših građevina u Liverpulu, a sa njenog tornja se pruža veličanstven pogled na grad. Crkva Svetog Luke je ostala zapamćena kao simbol stradanja lokalnog stanovništva tokom Drugog svjetskog rata. Njena gradnja započela je 1811. a završena je 1831. godine. Petog maja 1941. pogođena je tokom bombardovanja, i nikada nije bila obnovljena ni popravljena. Tu je i crkva Svetog Nikole, poznata kao gradska oaza mira. Ovde posjetioci mogu da uživaju u tišini, okruženi predivnim vrtom.

Muzej Beatles Story je muzej u kojem je do najsitnijih detalja ispričana priča o čuvenoj četvorci. Čuveni bend činili su John Lennon, Paul McCartney, George Harrison, i Ringo Starr. Posjetioci muzeja mogu da uživaju u najljepšim

zvucima, kao i da saznaju ono što nisu znali o članovima Bitlsa. Tu se nalazi i replika Cavern Cluba, u kojem su Bitlsi imali svoje prve nastupe. Anfield je stadion na kojem svoje utakmice igra čuveni fudbalski klub Liverpool.

Ovo predivno zdanje otvoreno je 1884. godine, a kapacitet mu je 45.276 sjedišta.

Liverpul je grad kulture i tradicije, ali i sjajnog provoda. Posjetioci mogu da uživaju u restoranima i kafićima, ili da se upute u neki od čuvenih pabova. Ovo je veoma živopisan grad, u kojem je dobar provod zagarantovan.

Odlazak za Glazgov, grad koji se nalazi na zapadu Škotske, na obali rijeke Klajd. Prostire se na površini od 175,5 kvadratnih kilometara, a u njemu živi oko 604.000 stanovnika. Ovo je drugi po veličini škotski grad, a treći u Ujedinjenom Kraljevstvu. Glazgov je jedan od britanskih centara industrije, ali i obrazovanja i sporta. Istorija Glazgova započela je još u šestom vijeku, ali dugo ovaj grad nije imao veliki značaj. Tek od stvaranja Ujedinjenog Kraljevstva, Glazgov je počeo da se razvija u grad u pravom smislu te riječi. Njegova industrijalizacija započela je u osamnaestom vijeku, a grad je počeo naglo da se izgrađuje. Danas je Glazgov jedan od centara brodogradnje u Velikoj Britaniji, i vrlo moderan i živopisan grad.

Katedrala Glazgova je jedna od najljepših srednjevjekovnih crkava na prostoru Škotske. Njena gradnja započela je 1100. godine, a završena je tek tri stotine godina kasnije. Ovo je jedan od rijetkih primjera škotske crkvene arhitekture iz vremena pre reformacije. Naučni centar Glazgova je jedna od najvećih atrakcija grada. Ovde posjetioci mogu da uživaju u audio-vizuelnom prikazu svemira.

Umjetnička galerija i Muzej Kelvingrove se nalazi u zapadnom dijelu Glazgova. Smeštena je u predivnoj viktorijanskoj zgradi iz devetnaestog vijeka. Muzej se sastoji od 22 tematske galerije sa preko 8.000 umjetničkih dela. Ovo je nakon londonskog najposećeniji muzej u Velikoj Britaniji, gdje se mogu vidjeti slike, skulpture, vatreno oružje, oklopi, mačevi i mnogo drugih predmeta. Botanička bašta se nalazi u velikom javnom parku, i prepuna je raznih tropskih biljaka iz cijelog svijeta. Ovde se nalazi i Kibble Palace, jedna od najpoznatijih zgrada u Glazgovu. Ovo zdanje podigao je inžinjer John Kibble, kao staklenik koji je postao poznat širom Britanije.

Gradska kuća je izgrađena s kraja devetnaestog vijeka u viktorijanskom stilu. Ovde se danas nalazi sjedište gradske vlasti, a u njoj se nalaze veoma raskošan hol, banket sala i predivno dekorisane stepenice. Ovo je jedan od najljepših primjera arhitekture grada Glazgova, i nezaobilazna atrakcija.

Treba obići i Celtic Park, stadion na kojem svoje utakmice igra čuveni fudbalski klub Celtic. Otvoren je 1892. godine, a kapacitet mu je 60.355 sjedišta, kao i Stadion Ibrox, još jedan od sportskih hramova kojim se grad Glazgov ponosi. Na ovom stadionu svoje utakmice igra najveći Celticov rival, Glasgow Rangers. Otvoren je 1899. godine, a kapacitet mu je 51.082 sjedišta. Celtic Park i Ibrox su nezaobilazne atrakcije za sve ljubitelje fudbala. Posjeta ovim zdanjima je sjajna prilika da se provede savršen dan.

Nastavak puta za Edinburg. Smeštaj u hotel. Noćenje.

**6. DAN - EDINBURG.**

Doručak. Razgledanje Edinburga. Naselje na ovom području postojalo je prije više od 8.000 godina, tačnije u bronzanom dobu. U prvom vijeku ovu regiju osvajaju Rimljani, i tada je već postojalo utvrđenje na steni, a koje se zvalo Goddodin. Englezi su grad, nakon što su ga osvojili u sedmom vijeku, nazvali Eiden Burgh. Od jedanaestog vijeka počeo je da se razvija grad u pravom smislu te riječi. Edinburg je bio jedan od centara borbe Škota za očuvanje svoje nezavisnosti, mada su građani ovog grada bili prvi koji su potpisali zakon o Uniji 1701. godine, čime je stvoreno Ujedinjeno Kraljevstvo. Tokom osamnaestog vijeka započinje pravi ekonomski preporod Edinburga, i tada je došlo do velike izgradnje grada. Danas je Edinburg jedno od najpoželjnijih mjesta za život u Britaniji, i drugi po posjećenosti grad, odmah nakon Londona. Dijelovi Edinburga se od 1995. godine nalaze na UNESCO-voj listi svjetske baštine.

Calton Hill je uzvišenje iznad Princes ulice, sa veličanstvenim spomenicima na vrhu. Ovo je jedan od najboljih vidikovaca u gradu, a po svom obliku je neka vrsta odgovora Edinburga na atinski Akropolj. Dvorac Edinburg dominira nad gradskim centrom, a smješten je iznad jezgra ugašenog vulkana. Okružen je s tri vertikalne strane i izgleda gotovo neosvojivo. Pa ipak, više puta su dvorac zauzimali Englezi i Škoti u svojim vijekovnim borbama. Današnji izgled dobio je sredinom osamnaestog vijeka. Najstarija građevina unutar dvorca je Palata, izgrađena između petnaestog i šesnaestog vijeka. Tu je i kapela Svete Margarete, kao i Muzej škotskih jedinica.

Greyfriars Kirk je crkva podignuta na temeljima franjevačkog manastira. Otvorena je na Božić 1620. godine, i u njoj je potpisan Narodni zavjet kojim je odbačen engleski pokušaj da crkvu podrede novoj episkopiji. Mnogi od onih koji su potpisali ovaj dekret o škotskoj nezavisnosti kasnije su bili pogubljeni. U crkvi se nalazi originalni portret Bobija, terijera koji je ostao da bdi nad grobom svog gospodara, policajca iz Edinburga.

Univerzitet Edinburg je jedan od najstarijih, najvećih i najboljih univerziteta u Britaniji. Osnovan je davne 1583. godine, i prostire se na ogromnom prostoru. Njegov centar je remek-djelo Roberta Adama, koji ga je dizajnirao 1789. godine. Unutar Old Collegea (centralni dio) nalazi se umetnička galerija Talbot Rice, u kojoj su izložena djela starih i novih majstora.

Stari grad je sačuvao svoj srednjevjekovni sjaj, a mnoge građevine potiču iz vremena reformacije. Glavna ulica starog grada je Royal Mile, i ona se proteže do edinburškog dvorca. Ovde se nalaze i poznate građevine Katedrala Svetog Gilesa i Palata pravde. Novi grad je izgrađen tokom osamnaestog vijeka, nakon što je Škotska ušla u uniju s Engleskom. Ovo je dio koji oslikava ekonomski preporod Edinburga. Glavna ulica je George Street, a pored nje su poznate Princess Street i Queen Street, koje su ispunjene objektima građenim u neoklasicizmu.

Edinburg je grad kulture, pa su tako u njemu nastala neka svjetski poznata djela. Ovde je stvoren lik Harija Pottera, a Sir Arthur Conan Doyle, tvorac Sherlocka Holmesa, se rodio u Edinburgu. Ali ovo je i grad zabave, pabova, restorana i noćnih klubova. Svake godine grad je domaćin Hogmanaya, najveće novogodišnje ulične zabave koja traje nedeljama. Edinburg je grad vrhunske zabave, o čemu svjedoči veliki broj posjeta svake godine. Ovo je idealna destinacija za nezaboravno uživanje. Noćenje.

**7. DAN - EDINBURG - ROSLIN KAPELA - JORK.**

Doručak. Odlazak autobusom za Roslin, selo u Midlothianu u Škotskoj, južno od glavnog grada Edinburga. Roslin je postao važan kao sjedište porodice Sinclaire. Priča o Roslinu i njegovoj mističnoj kapeli Sv. Mateja datira još od 1118. godine kada je osnovan red Vitezova Templara. Roslinsku kapelu je sagradio William Sinclair, potomak plemičke škotske loze, sredinom petnaestog vijeka, 150 godina nakon što je red Templara ukinut od strane crkve. Porodica Sinclaire navodno je bila istaknuta među templarima u 13. vijeku, a smatra se da je slobodne zidare u Škotskoj osnovao baš William Sinclair, koji je bio prvi Veliki majstor slobodnog zidarstva, čime se templarstvo dovodi u vezu s njihovim pretpostavljenim nasljednicima, masonima. Prvo je trebala da bude kapela u okviru jedne velike katedrale, ali su se graditelji ovde zaustavili. Odiše lepotom gotičke arhitekture s nestvarnim detaljima na unutrašnjim stubovima. Pored niza reljefa i statua, u unutrašnjosti se može vidjeti i statua dva jahača na istom konju, što se dovodi u vezu s gradnjom ove kapele od strane templara. Istočni dio Roslinske kapele ukrašava stub poznat kao Šegrtov stub. Roslinska kapela je spominjana u brojnim knjigama prije Da Vincijevog koda Dana Browna, ali joj je on donio planetarnu popularnost i od nje napravio ogromnu turističku atrakciju. Nakon knjige, a pogotovo nakon filma, u Roslin su se jednostavno slili turisti i sada je Roslinska kapela jedno od najposjećenijih mjesta u Škotskoj.

Polazak za Jork. York su osnovali Rimljani 71. godine prije nove ere, prvobitno kao vojnu tvrđavu. Mogućnost trgovine navela je civilno stanovništvo da u okolini tvrđave izgrade naselje, koje je kasnije postalo kolonija. Danski Vikinzi su 866. godine zauzeli York, a od 876. su se stalno nastanili u Yorkshireu. To područje je jedan vijek bilo poznato kao Vikinška kraljevina Jorvik. Posljednji vikinški kralj Eric Haraldsson je protjeran, i otada je York postao dio anglosaksonske države. Poslije Normanskog osvajanja Engleske 1066. godine, York je pretrpio teška razaranja. Tokom vladavine Normana izgrađena su dva dvorca. York je postao značajan gradski i administrativni centar i sjedište nadbiskupa. Tokom 13. i 14. vijeka postao je povremeno sjedište kraljevske vlade. Dvorac York je mjesto gdje je 1190. godine došlo do masakra Jevreja u Yorku.

Grad je zatim napredovao tokom srednjeg vijeka, kada se gradilo mnogo bogato ukrašenih crkava. Velika katedrala Minster građena je u 13. i 14. vijeku, a završena je 1472. godine. Ovo je najveća gotička katedrala u Sjevernoj Evropi. Tokom engleskog građanskog rata York je bio rojalističko uporište, pa su ga snage parlamenta opsjedale i zauzele 1644. godine. Poslije rata ovaj grad je vraćao nekadašnju slavu i do 1660. bio je, nakon Londona i Norwicha, najveći grad u Engleskoj. Srednjovjekovne zidine iz 14. vijeka koje se protežu oko centra grada daju utisak da je istorija nezaobilazan faktor grada. Dugačke su oko 5 kilometara. The Shambles je uska srednjovjekovna ulica popločana kamenom, gdje ćete naići na živopisan centar sa nizom radnji poznatih svjetskih dizajnera, pabovima, galerijama i delikatesnim prodavnicama.

Razgledanje grada. Smještaj u hotel. Noćenje.

**8. DAN - JORK - KEMBRIDŽ - LONDON.**

Nastavak puta za Kembridž, prestižni univerzitetski grad koji vijekovima izgleda isto, i baš zbog toga možete doživjeti putovanje kroz vrijeme i osjetiti bogatu istoriju, kao što su to činili mnogi pjesnici, naučnici i pisci. To je drugi najstariji anglofonski univerzitet na svijetu koji neprekidno radi od osnivanja. Ovo izuzetno simpatično, neveliko mjesto prepuno je predivnih srednjovjekovnih univerziteta – njih čak 31, okruženo njegovanim zelenim travnjacima, kako u dvorištima univerzitetskih kompleksa, tako i uz pastoralne obale rijeke Kem (Cam). Kembridž je svoju prvu povelju o statusu grada dobio 1207. godine, tako da još od srednjeg vijeka ima pravo na sopstvene javne službenike. Vrlo rano je imao organizovane zanatlije, koji su svoje udruženje osnovali još 1352. godine. Današnji Kembridž mnogi opisuju kao vjerovatno jedini pravi univerzitetski grad u Engleskoj. Zgrade univerziteta i koledža su gotovo jedini i najljepši arhitektonski spomenici grada. Njegovoj ljepoti doprinosi i mnogo parkova i zelenih površina, to je niz uređenih travnjaka i vrtova kroz koje vijuga rijeka Cam, preko koje se niže dvadeset mostova, od kojih su najpoznatiji Most uzdaha (most sv. Ivana) podignut 1827.-31., Klarin kameni most sa debelim kamenim kuglama na parapetima iz 1638.-40, i drveni Matematički most (Kraljičin most) iz 1749. godine. Istočno od rijeke Cam proteže se ulica Kraljevska parada, sa crkvom sv. Marije iz 15. vijeka i nizom atraktivnih trgovina nasuprot King's College s kapelom i palatom Senata univerziteta, izgrađenom između 1722. i 1730. po projektu Jamesa Gibbsa. Tu se nalazi i najpoznatija zgrada Kembridža - King's College Chapel (1446.-1515.), koju je podigao kralj Henry VI, ali je nije dovršio. Ostale građevine vrijedne pažnje su crkva sv. Beneta sa saksonskim zvonikom, restaurirana normanska crkva Svetog groba (jedna od samo četiri kružne crkve u Engleskoj) i crkva sv. Edwarda.

Nastavak puta za London. Smještaj u hotel. Noćenje.

**9. DAN – BEOGRAD.**

Doručak. Transfer na aerodrom. Let za Beograd.

**KRAJ PROGRAMA.**

**U CIJENU UKLJUČENO:**

* Avio i aerodromske takse u Beogradu i Londonu (na dan objavljivanja programa i koje su podložne promjenama)
* Avionski prevoz na relaciji Beograd-London-Beograd,
* Smještaj u hotelu kategorije tri zvezdice u dvokrevetnim sobama na bazi noćenja sa doručkom (samousluživanje - izbor više jela),
* Transferi i razgledanja prema programu putovanja,
* Usluge vodiča i troškovi organizovanja putovanja.

**U CIJENU NIJE UKLJUČENO:**

* Komunalne servisne i poreske takse (oko 3 € po osobi i po noćenju)
* Medjunarodno putno zdravstveno osiguranje
* Ulaznice za kulturno istorijske objekte
* Fakultativni izleti, kao i troškovi vize za Veliku Britaniju.

**FAKULTATIVNI IZLETI:**

* Cjelodnevni izlet za „Dvorac Vindsor Bat". Cena 95 €. (U cijenu je uključeno: prevoz autobusom na relaciji hotel-Dvorac Vindsor Bat-hotel, kao i angažovanje vodiča)
* Za realizaciju ovih izleta potrebrio je najmanje 20 prijavljenih učesnika (U slučaju manjeg broja prijavljenih putnika, izleti bi mogli da budu izvedeni uz korigovanje cijene).

**VAŽNE NAPOMENE ZA PUTOVANJE:**

Potrebno je najmanje 20 putnika za realizaciju ovog putovanja

Postoji mogućnost smještaja u jednokrevetnim sobama uz doplatu od 580 € i blagovremeni upit u agenciji

Avio kompanija zadržava pravo da promijeni vremena letova na šta agencija-organizator putovanja ne može uticati.

Odgovoran organizator putovanja: Putnik Travel Beograd